CELEX: 32019D1275
Language: lt
Date: 2019-07-29 00:00:00
Title: 2019 m. liepos 29 d. Komisijos įgyvendinimo sprendimas (ES) 2019/1275 dėl lyginamiesiems indeksams Singapūre taikomos teisinės ir priežiūros sistemos lygiavertiškumo pagal Europos Parlamento ir Tarybos reglamentą (ES) 2016/1011 (Tekstas svarbus EEE.)

30.7.2019   
               
               
                  LT
               
               
                  Europos Sąjungos oficialusis leidinys
               
               
                  L 201/13
               
            
         KOMISIJOS ĮGYVENDINIMO SPRENDIMAS (ES) 2019/1275
         2019 m. liepos 29 d.
         dėl lyginamiesiems indeksams Singapūre taikomos teisinės ir priežiūros sistemos lygiavertiškumo pagal Europos Parlamento ir Tarybos reglamentą (ES) 2016/1011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 30 straipsnį,
         kadangi:
         
                     (1)
                  
                  
                     Reglamentu (ES) 2016/1011 nustatoma bendra sistema, skirta užtikrinti indeksų, kurie kaip lyginamieji indeksai Sąjungoje naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, tikslumą ir teisingumą;
                  
               
                     (2)
                  
                  
                     tas reglamentas taikomas nuo 2018 m. sausio 1 d., o ne Sąjungos administratoriams taikomas pereinamasis laikotarpis, sudarant galimybę Sąjungoje naudoti trečiųjų šalių lyginamuosius indeksus. Pasibaigus pereinamajam laikotarpiui, trečiojoje šalyje esančio administratoriaus teikiamas lyginamasis indeksas arba lyginamųjų indeksų derinys Sąjungoje gali būti naudojamas tik jei lyginamasis indeksas ir administratorius yra įtraukti į Europos vertybinių popierių ir rinkų institucijos (toliau – ESMA) tvarkomą registrą po to, kai priimamas Komisijos sprendimas dėl lygiavertiškumo arba kai kompetentingos institucijos jį pripažįsta arba patvirtina;
                  
               
                     (3)
                  
                  
                     Komisijai suteikiami įgaliojimai priimti įgyvendinimo sprendimus, kuriais nustatoma, kad konkretiems administratoriams arba konkretiems lyginamiesiems indeksams ar lyginamųjų indeksų grupėms trečiojoje šalyje taikoma teisinė ir priežiūros sistema yra lygiavertė Reglamento (ES) 2016/1011 reikalavimams. Vertindama tokį lygiavertiškumą, Komisija atsižvelgia į tai, ar taikant trečiosios šalies teisinę sistemą ir priežiūros praktiką užtikrinama, kad būtų laikomasi IOSCO finansinių lyginamųjų indeksų principų arba, kai taikoma, IOSCO naftos kainas nurodančių agentūrų (NKNA) principų ir kad tokie konkretūs administratoriai arba konkretūs lyginamieji indeksai arba lyginamųjų indeksų grupės toje trečiojoje šalyje būtų nuolat veiksmingai prižiūrimi ir veiksmingai užtikrinamas reikalavimų laikymasis;
                  
               
                     (4)
                  
                  
                     tokie lyginamieji indeksai kaip Singapore Interbank Offered Rates (SIBOR) ir Singapore Dollar Swap Offer Rate (SOR) administruojami Singapūre, o Sąjungoje juos naudoja ne vienas prižiūrimas subjektas. Todėl Komisija atliko Singapūre lyginamiesiems indeksams taikomos tvarkos vertinimą;
                  
               
                     (5)
                  
                  
                     Vertybinių popierių ir ateities sandorių įstatyme (angl. Securities and Futures Act, SFA) (toliau – SFA) ir 2018 m. Vertybinių popierių ir ateities sandorių (finansinių lyginamųjų indeksų) taisyklėse (angl. Securities and Futures (Financial Benchmarks) Regulations 2018) (toliau – SFA lyginamųjų indeksų taisyklės) nustatyta Singapūro teisinė ir priežiūros sistema, skirta nurodytųjų lyginamųjų indeksų administratoriams ir tų lyginamųjų indeksų duomenų teikėjams. Rengdama reikalavimus pagal SFA ir SFA lyginamųjų indeksų taisykles, Singapūro pinigų institucija (angl. Monetary Authority of Singapore, MAS) (toliau – MAS) apsvarstė kitose šalyse lyginamiesiems indeksams taikomas tvarkas, įskaitant Reglamentą (ES) 2016/1011;
                  
               
                     (6)
                  
                  
                     SFA VIAA dalyje pristatoma reguliavimo tvarka, pagal kurią visi lyginamųjų indeksų administratoriai ir duomenų teikėjai dėl nurodytojo lyginamojo indekso turi gauti iš MAS įgaliotojo lyginamojo indekso administratoriaus (toliau – ABA) arba įgaliotojo lyginamojo indekso duomenis teikiančio asmens (toliau – ABS) veiklos leidimą. ABA ir ABS yra nustatytos konkrečios prievolės, taip pat nustatyti reikalavimai dėl privalomo nurodytojo lyginamojo indekso administravimo ir jo duomenų teikimo. Be to, pagal SFA taisyklių rengimo įgaliojimai suteikiami MAS. MAS įgyvendinamos taisyklės yra teisiškai privalomos;
                  
               
                     (7)
                  
                  
                     SFA 2 skirsnyje finansinis lyginamasis indeksas yra apibrėžtas kaip bet kokia kaina, norma, indeksas arba vertė, kurie yra: i) periodiškai nustatomi taikant (tiesiogiai arba netiesiogiai) formulę ar bet kokį kitą apskaičiavimo metodą informacijai arba nuomonei apie sandorius rinkoje arba rinkos būklę, kiek tai susiję su viena ar daugiau pagrindinių priemonių; ii) skelbiami viešai (nemokamai arba už užmokestį ir iii) naudojami siekiant nustatyti mokėtinas palūkanas arba kitas su indėliais ar kreditais susijusias mokėtinas sumas; siekiant nustatyti bet kurio investicinio produkto kainą arba vertę arba įvertinti bet kurio produkto, kurį siūlo taisyklėse nustatytas asmuo, veiklos rezultatus;
                  
               
                     (8)
                  
                  
                     pagal SFA 123B skirsnį MAS gali įsakymu, skelbiamu Vyriausybės oficialiajame leidinyje, paskelbti finansinį lyginamąjį indeksą nurodytuoju lyginamuoju indeksu. MAS gali tai padaryti, jei ji yra įsitikinusi, kad: i) finansinis lyginamasis indeksas yra sisteminės svarbos Singapūro finansų sistemai, ii) finansinio lyginamojo indekso nustatymo sutrikimas galėtų paveikti visuomenės pasitikėjimą lyginamuoju indeksu arba Singapūro finansų sistema, iii) nustatant finansinį lyginamąjį indeksą gali būti manipuliuojama, arba iv) taip daroma dėl kitų priežasčių, atsižvelgiant į visuomenės interesus.
                  
               
                     (9)
                  
                  
                     pagal SFA 123B skirsnį MAS priėmė 2018 m. įsakymą dėl vertybinių popierių ir ateities sandorių (nurodytųjų lyginamųjų indeksų) ir jame nurodė finansinius lyginamuosius indeksus. Šis sprendimas taikomas tik tų lyginamųjų indeksų, kurie išvardyti naujausioje taikomoje įsakymo dėl vertybinių popierių ir ateities sandorių (nurodytųjų lyginamųjų indeksų) redakcijoje, administratoriams; Šis sprendimas netaikomas finansinių lyginamųjų indeksų administratoriams, kuriems pagal Reglamento (ES) 2016/1011 2 straipsnio 2 dalį tas reglamentas netaikomas;
                  
               
                     (10)
                  
                  
                     pagal SFA (ypač pagal jo 123D ir 123ZC skirsnius) tiek nurodytųjų lyginamųjų indeksų administratoriai, tiek jų duomenis teikiantys asmenys turi gauti veiklos leidimą, išskyrus atvejus, kai taikomos išimtys. Spręsdama, ar išduoti ABA veiklos leidimą arba laikinai sustabdyti arba panaikinti ABA veiklos leidimą, MAS gali atsižvelgti į SFA 123F skirsnio 5 dalyje, 123F skirsnio 6 dalyje, 123F skirsnio 8 dalyje, 123J skirsnio 1 dalyje ir 123J skirsnio 6 dalyje ir SFA lyginamųjų indeksų taisyklių 4 taisyklės 1 dalyje nustatytus veiksnius. MAS taip pat gali nustatyti, pakeisti arba atšaukti ABA taikomas sąlygas ar apribojimus pagal SFA 123F skirsnio 2 ir 3 dalis. Asmuo vykdo nusikaltimą, jeigu jis administruoja arba tvirtina, kad administruoja nurodytąjį lyginamąjį indeksą, negavęs veiklos leidimo, išskyrus atvejį, kai jam toks reikalavimas netaikomas;
                  
               
                     (11)
                  
                  
                     pagal SFA 123O skirsnį lyginamųjų indeksų administratoriai turi parengti kiekvienam nuodytajam lyginamajam indeksui skirtą kodeksą, kuriame nustatomi standartai, kurių turi laikytis kiekvienas nurodytojo lyginamojo indekso duomenis teikiantis asmuo. Pagal SFA lyginamųjų indeksų taisyklių 8 taisyklę tam taip pat reikia įsteigti priežiūros komitetą, kuris reguliariai peržiūrėtų nurodytojo lyginamojo indekso apimtį, struktūrą ir metodiką ir priemones, kurių imamasi siekiant palengvinti nurodytojo lyginamojo indekso administravimą;
                  
               
                     (12)
                  
                  
                     pagal SFA 123J skirsnio 4 dalį ir 123ZZB skirsnį MAS leidžiama priversti ABA toliau administruoti nurodytąjį lyginamąjį indeksą. Pagal SFA 123F 2 ir 3 dalis MAS leidžiama nustatyti ABA taikomas sąlygas, susijusias su nurodytojo lyginamojo indekso nustatymo procesu. Pagal SFA 123ZI skirsnio 1 dalį ir 123ZJ skirsnio 1 dalį MAS leidžiama priversti bet kurį asmenį būti nurodytojo lyginamojo indekso duomenis teikiančiu asmeniu paskiriant tą asmenį nurodytojo lyginamojo indekso duomenis teikiančiu asmeniu (toliau – DBS). Spręsdama, ar paskirti asmenį DBS arba panaikinti tokio paskyrimo galiojimą, MAS turi atsižvelgti į veiksnius, išdėstytus SFA 123ZI skirsnio 2 ir 3 dalyse. DBS taikomos tokios pat nuolatinės prievolės kaip ir ABS;
                  
               
                     (13)
                  
                  
                     SFA VIAA dalyje ir SFA lyginamųjų indeksų taisyklėse iš esmės atsižvelgiama į IOSCO finansinių lyginamųjų indeksų principus. Už visus nurodytojo lyginamojo indekso administravimo aspektus pirmiausia atsako administratorius, kuriam pagal SFA ir SFA lyginamųjų indeksų taisykles yra taikomi reguliavimo reikalavimai. Jeigu administratorius perduoda bet kokias funkcijas trečiajam asmeniui, šis privalo laikytis MAS paskelbtų gairių dėl užsakomųjų paslaugų. Visa tai atspindi IOSCO administratoriaus bendros atsakomybės ir trečiųjų asmenų priežiūros principus;
                  
               
                     (14)
                  
                  
                     SFA 123A skirsnyje nurodyti reguliavimo tvarkos tikslai – skatinti sąžiningą ir skaidrų finansinių lyginamųjų indeksų nustatymą ir mažinti sisteminę riziką. Atsižvelgiant į tai, SFA 123P skirsnyje reikalaujama turėti tinkamas valdymo priemones, leidžiančias sąžiningai ir veiksmingai nustatyti nurodytąjį lyginamąjį indeksą laikantis bendrojo principo, kad administratoriai turi vengti interesų konfliktų. Be to, reikia užtikrinti, kad sistemos ir kontrolės priemonės, susijusios su nurodytojo lyginamojo indekso administravimo veiklos vykdymu, būtų tinkamos ir atitiktų jo operacijų mastą bei pobūdį, atsižvelgiant į IOSCO administratoriams taikomos kontrolės sistemos principą;
                  
               
                     (15)
                  
                  
                     kadangi SFA taip pat reikalaujama parengti kiekvienam nurodytajam lyginamajam indeksui skirtą kodeksą, dėl kurio administratorius turi gauti iš MAS raštišką patvirtinimą, ir įsteigti priežiūros komitetą, kuris privalo reguliariai peržiūrėti nurodytojo lyginamojo indekso apibrėžčių, struktūros ir metodikos apimtį ir tinkamumą, atsižvelgiama ir į skaidrumo, metodikos, vidaus priežiūros, reguliarios peržiūros ir duomenis teikiančių asmenų elgesio kodekso principus;
                  
               
                     (16)
                  
                  
                     atsižvelgiant į IOSCO perdavimo principą, 123J skirsnyje MAS suteikiama galimybė atsisakyti panaikinti ABA veiklos leidimą, jei tai prieštarauja viešajam interesui. SFA 123S skirsnis, SFA lyginamųjų indeksų taisyklių 13 taisyklė ir pranešimas dėl lyginamųjų indeksų administratorių reguliarių ataskaitų teikimo atitinka IOSCO audito principą. Lyginamųjų indeksų administratoriams skirtas SFA 123R skirsnis ir SFA lyginamųjų indeksų taisyklių 12 taisyklė ir lyginamųjų indeksų duomenis teikiantiems asmenims skirta SFA 123ZN skirsnio 1 dalis ir SFA lyginamųjų indeksų taisyklių 20 taisyklė atitinka IOSCO audito sekos principą. SFA 123V ir 123ZR skirsniai atitinka IOSCO bendradarbiavimo su priežiūros institucijomis principą;
                  
               
                     (17)
                  
                  
                     todėl galima daryti išvadą, kad finansinių lyginamųjų indeksų, kurie nurodytaisiais lyginamaisiais indeksais yra paskelbti naujausioje taikomoje įsakymo dėl vertybinių popierių ir ateities sandorių (nurodytųjų lyginamųjų indeksų) redakcijoje, administratoriams taikomi privalomi reikalavimai yra lygiaverčiai atitinkamiems Reglamento (ES) 2016/1011 reikalavimams;
                  
               
                     (18)
                  
                  
                     Reglamento (ES) 2016/1011 30 straipsniu taip pat reikalaujama, kad privalomų reikalavimų laikymasis trečiojoje šalyje būtų nuolat veiksmingai prižiūrimas ir užtikrinamas;
                  
               
                     (19)
                  
                  
                     Singapūre MAS nuolatos prižiūri reguliuojamus administratorius ir duomenis teikiančius asmenis. MAS atsako už reguliuojamų administratorių ir duomenis teikiančių asmenų prievolių vykdymo užtikrinimą pagal SFA ir SFA lyginamųjų indeksų taisykles, ir šiuo atžvilgiu periodiškai atlieka vertinimus, ar reguliuojami administratoriai ir duomenis teikiantys asmenys vykdo prievoles. Atlikdama vertinimą, MAS gali atsižvelgti į bet kokią informaciją ir ataskaitas, kurios, jos manymu, yra tinkamos. SFA 123O–123V skirsniuose išdėstytos bendrosios prievolės, o SFA 123F skirsnio 4 dalyje bei 123K skirsnio 6 dalyje numatyta, kad administratoriai turi laikytis visų sąlygų, susijusių su jų veiklos leidimu arba jiems taikoma išimtimi. SFA 123ZZA skirsnyje ir 123ZZB skirsnyje MAS leidžiama rengti papildomas taisykles ir teikti nurodymus, kurių administratoriai turi laikytis;
                  
               
                     (20)
                  
                  
                     SFA 123Q skirsnio 1 dalyje bei 123S skirsnyje ir SFA lyginamųjų indeksų taisyklių 11 taisyklėje ir 13 taisyklės 1 bei 2 dalyse reikalaujama, kad administratoriai praneštų MAS apie tam tikrus dalykus, įskaitant atvejus, kai administratorius nevykdė kurios nors jam nustatytos reguliavimo prievolės. MAS turi įgaliojimus rinkti informaciją, kad galėtų įvertinti, ar licencijos savininkas laikosi SFA;
                  
               
                     (21)
                  
                  
                     SFA 123ZZB skirsnyje SFA suteikiami įgaliojimai MAS teikti nurodymus administratoriams, pavyzdžiui, nurodyti administratoriui pateikti MAS ataskaitą bet kokiu nurodytu klausimu, įskaitant audito ataskaitą dėl ataskaitos tuo klausimu. Pagal SFA 150 ir 150A skirsnius MAS suteikiami įgaliojimai atlikti administratoriaus patikrinimą ir prireikus pasidalyti ataskaita su kitų šalių reguliavimo institucijomis;
                  
               
                     (22)
                  
                  
                     jei lyginamojo indekso administratorius nesilaiko jam nustatytų reguliavimo prievolių, MAS gali pagal SFA 123ZZB skirsnį pateikti nurodymus imtis konkrečių priemonių padėčiai ištaisyti. MAS gali pareikšti papeikimą administratoriui pagal SFA 334 skirsnį ir (arba) nustatyti lyginamojo indekso administratoriaus verslo ar veiklos sąlygas arba apribojimus pagal SFA 123F skirsnio 3 dalį ir 123K skirsnio 4 dalį. MAS veiklos leidimą arba išimtį taip pat gali laikinai sustabdyti arba panaikinti esant tam tikroms aplinkybėms [žr. 123J skirsnio 1 dalį, 123J skirsnio 2 dalį, 123J skirsnio 6 dalį, 123N skirsnio 1 dalį ir 123N skirsnio 3 dalį]. Be to, MAS gali pagal SFA 123ZZC skirsnio 1 dalį administratoriui pateikti uždraudimo nurodymą. SFA nustatytų reikalavimų neįvykdymas yra laikomas nusikaltimu. SFA numatytos baudos už reikalavimų nesilaikymą;
                  
               
                     (23)
                  
                  
                     galiausiai 7 formos, parengtos pagal SFA 123E skirsnio 2 dalį, „Prašymas išduoti įgaliotojo lyginamojo indekso administratoriaus veiklos leidimą“ 4 straipsnio n punkte reikalaujama laikytis IOSCO principų, nes tai yra vienas iš kriterijų norint būti įgaliotuoju lyginamojo indekso administratoriumi. Vykdydama peržiūros procesą, kai lyginamojo indekso administratorius pateikia prašymą išduoti veiklos leidimą arba taikyti išimtį, MAS peržiūri lyginamojo indekso administratoriaus politiką ir procedūras, sistemą ir kontrolės priemones. Be to, SFA 123P skirsnio 1 dalies a punkte reikalaujama, kad nurodytojo lyginamojo indekso administratorius apdairiai valdytų riziką, susijusią su jo veikla ir operacijomis;
                  
               
                     (24)
                  
                  
                     todėl Komisija daro išvadą, kad finansinių lyginamųjų indeksų, kurie nurodytaisiais lyginamaisiais indeksais yra paskelbti naujausioje taikomoje įsakymo dėl vertybinių popierių ir ateities sandorių (nurodytųjų lyginamųjų indeksų) redakcijoje, administratoriams taikomų privalomų reikalavimų laikymasis yra nuolat veiksmingai prižiūrimas ir užtikrinamas;
                  
               
                     (25)
                  
                  
                     ES lyginamųjų indeksų administratoriams nereikia gauti licencijos, kad jų lyginamieji indeksai galėtų būti naudojami Singapūre, išskyrus atvejį, kai MAS lyginamąjį indeksą priskiria prie nurodytųjų lyginamųjų indeksų. MAS pranešė Komisijai apie savo vertinimą, kad nė vienas iš ES lyginamųjų indeksų neatitinka kriterijų, kad Singapūre galėtų būti laikomas nurodytuoju lyginamuoju indeksu;
                  
               
                     (26)
                  
                  
                     šis sprendimas bus papildytas bendradarbiavimo susitarimais siekiant užtikrinti veiksmingą keitimąsi informacija ir priežiūros veiklos koordinavimą tarp ESMA ir MAS;
                  
               
                     (27)
                  
                  
                     šis sprendimas pagrįstas jo priėmimo metu lyginamiesiems indeksams Singapūre taikytų teisiškai privalomų reikalavimų vertinimu. Komisija toliau reguliariai stebės rinkos pokyčius, lyginamiesiems indeksams taikomos teisinės ir priežiūros sistemos raidą ir bendradarbiavimo tų reikalavimų laikymosi stebėsenos ir užtikrinimo priežiūros srityje, siekiant užtikrinti nuolatinį reikalavimų, kuriais remiantis priimtas šis sprendimas, vykdymą, veiksmingumą;
                  
               
                     (28)
                  
                  
                     šiuo sprendimu nedaromas poveikis Komisijos įgaliojimui bet kuriuo metu atlikti specialią peržiūrą, kai dėl atitinkamų pokyčių Komisijai būtina iš naujo įvertinti šį sprendimą;
                  
               
                     (29)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (ES) 2016/1011 30 straipsnį, finansinių lyginamųjų indeksų, kurie nurodytaisiais lyginamaisiais indeksais yra paskelbti naujausioje taikomoje 2018 m. įsakymo dėl vertybinių popierių ir ateities sandorių (nurodytųjų lyginamųjų indeksų) redakcijoje, administratoriams taikoma Singapūro teisinė ir priežiūros sistema yra laikoma lygiaverte Reglamente (ES) 2016/1011 nustatytiems reikalavimams ir jos laikymasis yra nuolat veiksmingai prižiūrimas ir užtikrinamas.
         
         
            2 straipsnis
            Šis sprendimas įsigalioja praėjus 20 dienų nuo jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.